CELEX: 31992D0188
Language: el
Date: 1992-03-10 00:00:00
Title: 92/188/ΕΟΚ: Απόφαση της Επιτροπής της 10ης Μαρτίου 1992 περί ορισμένων προστατευτικών μέτρων κατά του αναπαραγωγικού και αναπνευστικού σύνδρομου των χοιροειδών (PRRS)

Avis juridique important

|

31992D0188

92/188/ΕΟΚ: Απόφαση της Επιτροπής της 10ης Μαρτίου 1992 περί ορισμένων προστατευτικών μέτρων κατά του αναπαραγωγικού και αναπνευστικού σύνδρομου των χοιροειδών (PRRS)  

Επίσημη Εφημερίδα αριθ. L 087 της 02/04/1992 σ. 0022 - 0024 Φινλανδική ειδική έκδοση: Κεφάλαιο 3 τόμος 41 σ. 0187  Σουηδική ειδική έκδοση: Κεφάλαιο 3 τόμος 41 σ. 0187 

ΑΠΟΦΑΣΗ ΤΗΣ ΕΠΙΤΡΟΠΗΣ  της 10ης Μαρτίου 1992  περί ορισμένων προστατευτικών μέτρων κατά του αναπαραγωγικού και αναπνευστικού σύνδρομου των χοιροειδών (PRRS)  (92/188/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), όπως  τροποποιήθηκε τελευταία από την οδηγία 91/628/ΕΟΚ (2), και ιδίως το άρθρο 10,  Εκτιμώντας:  ότι ορισμένα κρούσματα μιας ασθένειας που προκλήθηκε από ιό ο οποίος δεν έχει ακόμη ταξινομηθεί, εκδηλώθηκαν σε χοίρους σε ορισμένα μέρη της Κοινότητας-  ότι η ασθένεια, που ονομάζεται αναπαραγωγικό και αναπνευστικό σύνδρομο των χοιροειδών (PRRS), οδηγεί σε ασυνήθιστα μεγάλο αριθμό αποβολών ή πρόωρων τοκετών στους θηλυκούς χοίρους και σε θάνατο και αδυναμία στα χοιρίδια που δεν μπορούν να αποδοθούν σε  γνωστή ασθένεια για την οποία υπάρχουν εργαστηριακές δοκιμές διάγνωσης-  ότι η ασθένεια μπορεί να εξαπλωθεί ταχέως σε περιοχές με μεγάλη πυκνότητα πληθυσμού χοίρων-  ότι η ασθένεια αυτή ενδέχεται να αποτελέσει κίνδυνο για την παραγωγή των χοίρων-  ότι η εμφάνιση των κρουσμάτων της εν λόγω ασθένειας, οδήγησε στην έκδοση της απόφασης 91/237/ΕΟΚ της Επιτροπής της 25ης Απριλίου 1991 σχετικά με περαιτέρω προστατευτικά μέτρα κατά της νέας ασθένειας των χοίρων (3), όπως τροποποιήθηκε τελευταία από την  απόφαση 92/104/ΕΟΚ (4)-  ότι σε ορισμένες περιοχές όπου είχε εμφανιστεί μεγάλος αριθμός κρουσμάτων στις αρχές του 1991, δεν έχουν παρουσιαστεί νέα κρούσματα επί αρκετούς μήνες-  ότι είναι αναγκαίο να ληφθεί υπόψη η εξέλιξη της ασθένειας και να θεσπιστούν τα κατάλληλα μέτρα- ότι είναι, ως εκ τούτου, σκόπιμο να καταργηθεί η απόφαση 91/237/ΕΟΚ-  ότι οι αρχές των κρατών μελών έχουν αναλάβει την υποχρέωση να εφαρμόζουν τα εθνικά μέτρα τα οποία είναι αναγκαία προκειμένου να εξασφαλίζεται η αποτελεσματική εφαρμογή της παρούσας απόφασης όταν αποστέλλονται χοίροι σε άλλα κράτη μέλη-  ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Για τους σκοπούς της παρούσας απόφασης νοούνται ως:  α) "αποβολή", η διακοπή της κυοφορίας που παρατηρείται κατά το χρονικό διάστημα μέχρι την 109η ημέρα κυοφορίας, κατά την οποία κανένα από τα έμβρυα δεν επιζεί περισσότερο από 24 ώρες-  β) "πρόωρος τοκετός", η διακοπή της κυοφορίας που παρατηρείται κατά το χρονικό διάστημα μέχρι την 109η ημέρα κυοφορίας, κατά την οποία ορισμένα έμβρυα επιζούν περισσότερο από 24 ώρες-  γ) "μολυσμένη εκμετάλλευση", η εκμετάλλευση στην οποία παρατηρήθηκε, κατά τις τελευταίες οκτώ εβδομάδες πριν από την πιστοποίηση, ασυνήθιστα μεγάλος αριθμός αποβολών ή πρόωρων τοκετών σε θηλυκούς χοίρους ή σε νεαρούς θηλυκούς χοίρους και θάνατοι και  αδυναμία σε χοιρίδια, που δεν μπορούν να αποδοθούν σε γνωστές ασθένειες-  δ) "δήμος υψηλού υγειονομικού κινδύνου", ο δήμος στον οποίο υπάρχουν, σε οποιαδήποτε στιγμή, δύο ή περισσότερες μολυσμένες εκμεταλλεύσεις-  ε) "χοίρος αναπαραγωγής", ο χοίρος που εκτρέφεται προοριζόμενος για αναπαραγωγή-  στ) "χοίρος παραγωγής", ο χοίρος που εκτρέφεται προοριζόμενος για παραγωγή κρέατος.  Άρθρο 2  Τα κράτη μέλη λαμβάνουν όλα τα δέοντα μέτρα για να αποφεύγεται η εξάπλωση του αναπαραγωγικού και αναπνευστικού σύνδρομου των χοιροειδών από μολυσμένες εκμεταλλεύσεις. Τα μέτρα αυτά περιλαμβάνουν:  - καταστροφή όλων των προϊόντων, όπως του πλακούντος, των εμβρύων και των νεκρών χοιριδίων από όλες τις αποβολές, τους πρόωρους τοκετούς και τους φυσιολογικούς τοκετούς,  - πλήρη καθαρισμό και απολύμανση των χώρων που χρησιμοποιούνται για τον τοκετό, μετά από κάθε αποβολή, πρόωρο ή φυσιολογικό τοκετό,  - διαδικσίες απολύμανσης στις εισόδους και εξόδους των κτιρίων που στεγάζουν τα εκτρεφόμενα ζώα,  - απαγόρευση της μετακίνησης χοίρων αναπαραγωγής (θηλυκών χοίρων, νεαρών θηλυκών χοίρων και κάπρων) σε μη μολυσμένες εκμεταλλεύσεις.  Άρθρο 3  Τα κράτη μέλη δεν επιτρέπουν την αποστολή σε άλλα κράτη μέλη χοίρων που προέρχονται από μολυσμένη εκμετάλλευση.  Άρθρο 4  Τα κράτη μέλη δεν επιτρέπουν την αποστολή σε άλλα κράτη μέλη χοίρων που προέρχονται από:  - δήμο στον οποίο βρίσκεται μολυσμένη εκμετάλλευση,  - εκμεταλλεύσεις στις οποίες, κατά τις 30 ημέρες πριν από την πιστοποίηση, έχουν εισαχθεί χοίροι από δήμο στον οποίο βρίσκεται μολυσμένη εκμετάλλευση.  Άρθρο 5  Τα κράτη μέλη δεν επιτρέπουν την αποστολή σε άλλα κράτη μέλη χοίρων που προέρχονται από:  - εκμεταλλεύσεις στις οποίες, εντός 30 ημερών από την πιστοποίηση, έχουν εισαχθεί από μολυσμένη εκμετάλλευση,  - δήμους υψηλού υγειονομικού κινδύνου.  Άρθρο 6  Τα κράτη μέλη στα οποία βρίσκονται μία ή περισσότερες μολυσμένες εκμεταλλεύσεις ανακοινώνουν, κατά την πρώτη εργάσιμη ημέρα κάθε εβδομάδας, στοιχεία για την κατάσταση της ασθένειας σύμφωνα με το υπόδειγμα που αναφέρεται στο παράρτημα (έκθεση  PRRS).  Άρθρο 7  Η απόφαση 91/237/ΕΟΚ καταργείται.  Άρθρο 8  Τα κράτη μέλη τροποποιούν τα μέτρα που εφαρμόζνται στις συναλλαγές ώστε να συμμορφωθούν με την παρούσα απόφαση. Ενημερώνουν αμέσως την Επιτροπή σχετικά.  Άρθρο 9  Η παρούσα απόφαση απευθύνεται στα κράτη μέλη. Βρυξέλλες, 10 Μαρτίου 1992. Για την Επιτροπή  Ray MAC SHARRY  Μέλος της Επιτροπής   (1) ΕΕ αριθ. L 224 της 18. 8. 1990, σ. 29. (2) ΕΕ αριθ. L 340 της 11. 12. 1991, σ. 17. (3) ΕΕ αριθ. L 106 της 26. 4. 1991, σ. 67. (4) ΕΕ αριθ. L 41 της 18. 2. 1992, σ. 17.    ΠΑΡΑΡΤΗΜΑ  ΕΚΘΕΣΗ PRRS ΓΙΑ ΤΗΝ ΠΕΡΙΟΔΟ  ΚΡΑΤΟΣ ΜΕΛΟΣ  1. Αριθμός μολυσμένων αγελών (αγέλες υπό περιορισμό)        Προηγούμενοι μήνες  Κατά το μήνα της έκθεσης      Περιφέρεια (ονομαστικά)                                                  Σύνολο    2. Αριθμός νέων κρουσμάτων (αγέλες που μολύνονται για πρώτη φορά)        Προηγούμενοι μήνες  Κατά το μήνα της έκθεσης      Περιφέρεια (ονομαστικά)                                                  Σύνολο    3. Συνάπτεται στο παρόν έγγραφο χάρτης στον οποίο εμφαίνονται οι μολυσμένες περιοχές